በአዲስ አበባ ሶስት ሚሊዮን በሰሜን ጎንደር ዞን 1 ነጥብ 5 ሚሊዮን ችግኞች ይተከላሉ
አዲስ አበባ/ደባርቅ፡- ሐምሌ 22 ቀን 2011ዓ.ም በመላው ሀገሪቱ በሚካሄደው የችግኝ ተከላ መርሐግብር በአዲስ አበባ ከተማ ሦስት ሚሊዮን ፣ በሰሜን ጎንደር ዞን ደግሞ 1ነጥብ 5 ሚሊዮን ችግኞች ለመትከል ዝግጅት መደረጉ ተገለጸ ። «የአረንጓዴ አሻራ በአዲስ አበባችን» በሚል መሪ ሃሳብ በትናንትናው ዕለት በሳሬም ኢንተርናሽናል ሆቴል በተካሄደው የምክክር መድረክ እንደተገለጸው፤ ሐምሌ 22 ቀን በሚኖረው መርሐግብር በከተማዋ ሦስት ሚሊዮን ችግኞች ለተከላ ተዘጋጅተዋል፡፡ በአዲስ አበባ ከተማ አስተዳደር የተፋሰስና አረንጓዴ አካባቢዎች ልማትና አስተዳደር ኤጀንሲ ምክትል ዋና ዳይሬክተር አቶ ወሰን መግራ እንደገለጹት፣ ችግኞቹ የሚተከሉት በሁሉም ክፍለ ከተሞች በሚገኙ የመንገድ ዳርቻና አካፋዮች፣ በመኖሪያ መንደሮች፣ በድርጅት ቅጥር ግቢዎች፣ በትምህርት ቤቶች፣ ወንዝ ዳርቻዎች፣ በፓርኮች፥ በመካነ መቃብሮች እንዲሁም በተመረጡ ሌሎች ሥፍራዎች ይሆናል። በከተማዋ የአረንጓዴ ሽፋንን ቀመር ለማሳደግ በመጀመሪያው የዕድገትና ትራንስፎርሜሽን ዕቅድ በተደረገው እንቅስቃሴ 1ነጥብ5 ሚሊዮን የውበት ዛፎችና አበቦች እንዲሁም 2ነጥብ1 ሚሊዮን የደን አገር በቀል ችግኞች ተከላ መከናወኑን አስታውሰዋል። በሁለተኛው የትራንስፎርሜሽን ዕቅድ 2ነጥብ 63 የውበት ዛፎችና አበቦች እንዲሁም 1ነጥብ 895 ሚሊዮን የደን አገር በቀል ችግኞች ተከላ መከናወኑን አመልክተዋል። ባለፉት ስምንት ዓመታት በነበረው እንቅስቃሴ 8ነጥብ125 ሚሊዮን ችግኞች ተተክለዋል ያሉት ዳይሬክተሩ፣ የችግኞቹ አጠቃላይ የጽድቀት መጠን ሲለካም የውበት ዛፎችና አበቦች 68 በመቶ፣ እንዲሁም የደን አገር በቀል ችግኞች ክንውን 77ነጥብ 5 በመቶ ብቻ እንደነበር አስገንዝበዋል። እንደ አቶ ወሰን ማብራሪያ፤ እስከዛሬ በነበሩት እንቅስቃሴዎች ከተስተዋሉት ውስንነቶች መካከል በቅድመ ተከላ ዝግጅት ወቅት ተገቢ የተከላ ቦታን ያለመምረጥ፣ የዕጽዋዕት ዝርያዎችን ከቦታዎች ጋር ያለማጣጣም፣ በተገቢው መንገድ ጉድጓዶችን ያለማዘጋጀትና ተመጣጣኝ ቁጥር ያላቸውን ችግኞች ያለማቅረብ ችግሮች በዋነኛነት የሚጠቀሱ ናቸው። የፊታችን ሰኞ ሐምሌ 22 ቀን በአዲስ አበባ በሚካሄደው የችግኝ ተከላ ቁጥሩ ከፍተኛ የሚባል የከተማዋ ነዋሪ እንደሚሳተፍ ይጠበቃል ያሉት አቶ ወሰን፣ ቀኑን ሙሉ በሚኖረው መርሐ ግብር ሁሉም ተሳታፊ ለተከላው የሚያግዙ የእርሻ መሳሪያዎችን በመያዝና በተመደበበት ስፍራ በሰዓቱ በመገኘት በታላቅ ኢትዮጵያዊ ጨዋነት የድርሻውን እንዲወጣ አሳስበዋል። በዕለቱ በሚኖረው ታላቅ ሀገራዊ እንቅስቃሴ መላውን የከተማ ነዋሪዎች ጨምሮ የተለያዩ ተቋማት፣ የጸጥታና የህግ አስከባሪ አካላት፣የሚዲያና የመሪዎች ሚና ከፍተኛ ሊሆን እንደሚገባም አስገንዝበዋል። የሰሜን ጎንደር ዞን ግብርና እና ገጠር ልማት መምሪያ ኃላፊ አቶ ጌታቸው አዳነ በተለይ ለአዲስ ዘመን ጋዜጣ እንደተናገሩት፤ በአገር አቀፍ ደረጃ ሐምሌ 22 በአረንጓዴ አሻራ ቀን በአንድ ጀምበር 200 ሚሊዮን ችግኞችን ለመትከል በተያዘው እቅድ መሰረት፤ ዞኑም የራሱን አስተዋጽኦ ለማበርከት የተለያዩ ወረዳዎች 1 ነጥብ 5 ሚሊዮን ችግኞች ለመትከል ተዘጋጅቷል። በአገር አቀፍ የችግኝ ተከላ መርሐ ግብሩ የዞኑ ግብርና እና ገጠር መምሪያ በዞኑ የሚገኙ አምስት ወረዳዎች እና 19 ቀበሌዎች መለየቱን አቶ ጌታቸው አመልክተው፤ ችግኞቹን ለመትከል የሚያስችል 100 ሄክታር መሬት መሰናዳቱንና የተለያዩ የፍራ ፍሬ፣ የደን እና የመኖ ችግኞችን በበቂ ሁኔታ ማዘጋጀቱን ተናግረዋል። «ችግኞቹ የሚተከሉባቸውን ጉድጓዶች ቀደም ሲል በተሰራው ህዝባዊ ንቅናቄ ቀድሞ ማዘጋጀት ተችሏል» የሚሉት ኃላፊው፤ በሰሜን ጎንደር ዞን አስተዳደር ስር በሚገኙት አምስቱም ወረዳዎች ለችግኝ ተከላ ተስማሚና አመቺ ተብለው በተለዩ አካባቢዎች የችግኝ ተከላ መርሐ ግብሩ እንደሚከናወን አመልክተዋል። በመርሐ ግብሩ ላይ በርካታ ቁጥር ያላቸው ነዋሪዎች ይሳተፋሉ ተብሎ እንደሚጠበቅ ጠቅሰው፤ የዞኑ ግብርና እና ገጠር ልማት መምሪያም መርሐ ግብሩን ተፈጻሚ ለማድረግ ኃላፊነት ወስዶ የሚያስተባብር መሆኑን ተናግረዋል። የዘንድሮው የችግኝ ተከላ መርሐ ግብር ችግኝ መትከል ብቻ ሳይሆን ችግኞቹ እንዲጸድቁና እንዳይባክኑ ኃላፊነት በመውሰድ ድህረ ተከላ የመንከባከብ ሥራ የሚሰራ መሆኑን አስረድተዋል።አዲስ ዘመን ሀምሌ 20/2011